Anmeldt for brudd på pornoparagraf: – Vi har ingen beklagelse
Er denne tegningen så drøy at den bryter loven? Mandag fikk politiet i Stavanger en anmeldelse mot russebussen «Pøbben» fra Bryne på bordet.  Kvinnegruppa Ottar mener nemlig at illustrasjonen på utsiden av bussen bryter  loven på to punkter:  «Kvinnegruppa Ottar reagerer kraftig på at noen skal kunne kjøre rundt i offentligheten med sitt kvinnefiendtlige budskap», skriver de i anmeldelsen som VG har sett. Det var leder i Kvinnegruppa Ottar Rogaland Sara Mauland som leverte anmeldelsen. –  Selv om russen sikkert har gjort dette for å provosere, må vi sette en grense et sted. Vi mener at akkurat denne russebussen har gått over grensen for hva vi kan akseptere, sier Mauland til VG.  – Hva mener dere er kvinnefiendtlig med illustrasjonen? – Den fremstiller en seksuell handling på en klassisk pornografisk måte, hvor kvinnen er den passive part. Hun blir avbildet med ansikt, mens mannen bare er en hodeløs kropp, forklarer Mauland.  – I tillegg har hun et halsbånd rundt halsen, som spiller på at kvinner skal bli utsatt for nedverdigende og voldelig praksis i den seksuelle akten.  – Mange vil si at det å være drøy er en del av russetiden? – Det er et argument som er forventet. Russekulturen har vært drøy i mange år, men vi vet også at det har vært problemer  med voldtekt på russetreff.  Mauland trekker frem at mange også har med mindreårige jenter på rulling, og at det ofte er konkurranse om å bli med på å rulle.  – Mange barn ser opp til russen. Selv om de skal få lov til å teste grenser og være drøye, må de også ta samfunnsansvar og ansvar for egne handlinger.  Vil ikke beklage 20 russegutter på Bryne vidaregåande skule har brukt omkring 3 millioner kroner på bussen.  – Vi er svært tilfredse med det valgte eksteriørdesignet vårt, og vi har ingen beklagelse angående beslutningen vi har tatt, skriver russegruppen i en felles uttalelse til VG.  De skriver at de likevel er bevisste på at valget kan tolkes som kvinnefiendtlig av noen.  – Vi står fast ved vårt valg med et åpent sinn og respekt for ulike perspektiver. Vi er åpne for dialog og diskusjoner om temaet, samtidig som vi er trygge på vår beslutning.  – Ikke den groveste Selve illustrasjonen kostet 50.000 kroner. Den er det Mathis Anvik i Vestfold Kunstdekor som står bak. – De hadde lyst å vinne årets eksteriør, og dette er en ganske ekstrem idé. Folk har vært forsiktige ganske lenge, men i år har de tatt av, sier Anvik til VG. – Russen er nåtidens punk-ungdom. De ønsker å utfordre normene i samfunnet. Det er ikke den groveste som er malt i år. Det er for å provosere, og det har de oppnådd. Selv synes han det er et fint maleri.  – Kvinnegruppa Ottar er kanskje ikke enig i det? – De synes kanskje det er bra utført. Men jeg skjønner at de ikke liker det.  – Du skjønner at det provoserer? – Ja, er du gæren. Men vi lever i 2024, og det er mye som er verre en dette. En naken dame ser man overalt, på TV, nettaviser og så videre. Det er ikke spesielt grensesprengende.  – Finnes det en grense? – Ja, det er vel visse ting man ikke skal dra inn der. Men hvor grensen går, må nesten russen svare på. Det er de som bestemmer. Men som profesjonelle aktører hadde vi aldri tillatt å male motiver som vi vet ikke er greit.  – Stiger i hierarkiet VG-journalist Ivar Brandvol har jobbet med flere avsløringer knyttet til russefeiringen de siste årene. Denne våren gir han ut boken «Fitte og Diesel. Russens egne historier om det hemmelige livet på bussene», som handler om det lukkede miljøet rundt bussene og bakmennene som styrer feiringen.  Han mener dekoren på Bryne-russebussen er gjort av en god grunn: – Antall følgere i sosiale medier avgjør status og rang mellom bussene. Dette stuntet bidrar til at bussen får mange nye følgere, og dermed stiger de i det interne hierarkiet, forklarer han.  – Jeg tror de har planlagt dette godt og at anmeldelsen fra Ottar er en bonus. Nå får de oppmerksomheten de har drømt om. Russebussene med høyest status kan også få bedre plasseringer på landstreffene og bedre avtaler med alle bedriftene som tjener store penger på russen, ifølge Brandvol. Han legger til at det er et stort russebuss-miljø i Rogaland, og at det nok er viktig for Bryne-guttene å markere seg mot russen inne i Stavanger.  – Bryne-russen får gjerne litt distrikts-stempel av russen inne i Stavanger. Nå slår de tilbake på sitt vis, sier Brandvol.
Kvinnegruppa Ottar anmelder russebussen "Pøbben" fra Bryne for brudd på to pornoparagrafer i Straffeloven.  20 russegutter fra Bryne videregående skole har brukt omkring 3 millioner kroner på bussen. De vil ikke beklage.  Illustrasjonen kostet 50.000 kroner og ble laget av Mathis Anvik i Vestfold Kunstdekor. Han mener illustrasjonen er ment for å provosere. 